和蔡天啟贈文潜之什
作者：秦觀
朝代：宋

paragraphs: 蔡侯飽學困千釜，濯足清江起南土。
劇談頗似燕客豪，快奪范雎如墜雨。
東城橋梓未足論，栢直何爲口方乳。
蔣侯山中伴香火，三年不厭長蔬苦。
平生瑰瑋有誰同，要得張侯三日語。
晝閑那自運甓忙，時清不用聞鷄舞。
桓榮歡喜見車馬，書冊辛勤立門戶。
要當食肉似班超，猛虎何嘗窺案俎。